Răzvan Lucescu a reușit să câștige al doilea său titlu cu PAOK Salonic în acest sezon, la revenirea sa în România tehnicianul a vorbit și despre situația lui Alexandru Mitriță și despre neconvocarea sa la lotul pentru turneul final.
Fostul tehnician de la Rapid l-a avut sub comanda sa pe Alexandru Mitriță la PAOK timp de un sezon, jucătorul fiind împrumutat în stagiunea 2021/2022.
Antrenorul susține că, în ciuda calităților excelente, Mitrită nu este genul de jucător care să se lupte în momentele puțin mai complicate.
Totodată, Lucescu Jr. susține că mijlocașul dă randamentul cel mai bun când este pus în postura de a fi pilonul principal al echipei la care joacă.
„Este un antrenor care a decis un lot. Eu nu știu lotul, iau de bun ce îmi spui. Antrenorul știe ce are de făcut. Eu pot să vorbesc despre Alex, despre talentul lui, despre caracterul lui. Un talent incredibil, un băiat extraordinar, serios. Probabil că nu este cel mai mare luptător în momentele de dificultate.
Cred că pentru el Universitatea Craiova este locul perfect. Este un jucător care trebuie să fie rege acolo unde este și Craiova îi poate oferi asta”, a spus Răzvan Lucescu la revenirea în țară.
Răzvan Lucescu a avut un sezon de vis în campionatul Greciei, românul a reușit să câștige campionatul și totodată să ducă gruparea din Salonic în sferturile de finală din Conference League.
Probabil cea mai mare surpriză din lista de jucători convocați de Edi Iordănescu pentru amicalele cu Bulgaria și Liechteinstein este neconvocarea lui Alexandru Mitriță.
Mijlocașul a strâns până-n prezent 18 prezențe sub tricoul „tricolor”, în care a reușit să marcheze de trei ori. Ultima prezență a jucătorului de la Craiova în echipa națională a avut loc în 2022, la un meci împotriva Muntenegru, în UEFA Nations League.
Alex Mitriță traversează un sezon de vis la echipa de club, reușind 16 goluri și a livrat 13 pase de gol în 35 de partide disputate în Superliga României, astfel neconvocarea fotbalistului lasă niște semne de întrebare.
Neconvocarea lui Mitriță, conform anumitor voci din fotbalul românesc, se datorează atitudinii jucătorului, mijlocașul intrând chiar în câteva polemici cu selecționerul.